Κανονισμός (ΕΚ) αριθ. 1120/2001 της Επιτροπής

της 7ης Ιουνίου 2001

για την παρέκκλιση του κανονισμού (ΕΚ) αριθ. 609/2001 όσον αφορά την εφαρμογή ορισμένων διατάξεων για το 2001 και την τροποποίηση του κανονισμού (ΕΚ) αριθ. 412/97

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 48,

Εκτιμώντας τα ακόλουθα:

(1) Ο κανονισμός (ΕΚ) αριθ. 609/2001 της Επιτροπής(3), θεσπίζει λεπτομερείς κανόνες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τα επιχειρησιακά προγράμματα και ταμεία και την κοινοτική χρηματοδοτική ενίσχυση και την κατάργηση του κανονισμού (ΕΚ) αριθ. 411/97 της Επιτροπής(4).

(2) Το άρθρο 11 παράγραφος 4 του κανονισμού (ΕΚ) αριθ. 609/2001 καθορίζει στις 31 Αυγούστου την τελευταία προθεσμία για την καταβολή της χρηματοδοτικής ενίσχυσης που οφείλεται στις οργανώσεις παραγωγών. Το παράρτημα ΙΙ καθορίζει την 1η Ιουνίου και την 1η Οκτωβρίου κάθε έτους τις ημερομηνίες κατά τις οποίες τα κράτη μέλη οφείλουν να έχουν διαβιβάσει στην Επιτροπή τις απαιτούμενες πληροφορίες.

(3) Το άρθρο 14 παράγραφος 2 του κανονισμού (ΕΚ) αριθ. 609/2001 καθορίζει σε τουλάχιστον 20 % το ποσοστό των οργανώσεων παραγωγών στις οποίες πρέπει να διενεργούνται ετησίως έλεγχοι.

(4) Οι διατάξεις αυτές συνεπάγονται πρόσθετους διοικητικούς περιορισμούς για τα κράτη μέλη σε σύγκριση με τις διατάξεις του κανονισμού (ΕΚ) αριθ. 411/97: για το έτος 2001, ο διαθέσιμος χρόνος μεταξύ της ημερομηνίας θέσεως σε ισχύ του κανονισμού (ΕΚ) αριθ. 609/2001, της 2ας Απριλίου 2001 και των προθεσμιών που προβλέπονται για την εφαρμογή των διατάξεων του άρθρου 11 παράγραφος 4, του άρθρου 14 παράγραφος 2 και του παραρτήματος ΙΙ, είναι μικρότερος απ' ό,τι στην περίπτωση ενός συνήθους έτους εφαρμογής.

(5) Για να καταστεί δυνατό στα κράτη μέλη να προβούν στην εξέταση των αιτήσεων χρηματοδοτικής ενίσχυσης των οργανώσεων παραγωγών, όταν αυτή καθίσταται δύσκολη λόγω των ανωτέρω διοικητικών περιορισμών, θα πρέπει να καθοριστεί η νέα προθεσμία, της 15ης Οκτωβρίου 2001, για την καταβολή της χρηματοδοτικής ενίσχυσης κατ' εφαρμογή του άρθρου 11 παραγραφος 4 του κανονισμού (ΕΚ) αριθ. 609/2001, όσον αφορά τα επιχειρησιακά ταμεία για το 2000.

(6) Πρέπει να καθορισθεί η νέα προθεσμία, της 31ης Οκτωβρίου 2001, για την κοινοποίηση από τα κράτη μέλη στην Επιτροπή των πληροφοριών σχετικά με το έτος 2000 κατ' εφαρμογή του παραρτήματος ΙΙ του κανονισμού (ΕΚ) αριθ. 609/2001.

(7) Πρέπει να καθοριστεί σε 10 % το ελάχιστο ποσοστό οργανώσεων παραγωγών στις οποίες θα πρέπει να διενεργείται έλεγχος κατ' εφαρμογή του άρθρου 14 παράγραφος 2, κατά τη διάρκεια του έτους 2001 σε περίπτωση που, για διοικητικούς λόγους, τα κράτη μέλη δεν είναι σε θέση να εφαρμόσουν ορθά και πλήρως τη διάταξη αυτή.

(8) Ο κανονισμός (ΕΚ) αριθ. 412/97 της Επιτροπής, της 3ης Μαρτίου 1997, σχετικά με λεπτομέρειες εφαρμογής του κανονισμού (ΕΚ) αριθ. 2200/96 του Συμβουλίου όσον αφορά την αναγνώριση των οργανώσεων παραγωγών(5), όπως τροποποιήθηκε τελευταία από τον κανονισμό (ΕΚ) αριθ. 1493/97(6), προβλέπει, στο άρθρο 9, ότι τα κράτη μέλη υποβάλλουν ετήσια έκθεση σχετικά με τις οργανώσεις παραγωγών. Η έκθεση αυτή αντικαταστάθηκε από τις απαιτήσεις όσον αφορά τις εκθέσεις, οι οποίες προβλέπονται στον κανονισμό (ΕΚ) αριθ. 609/2001 και δεν πρέπει να υποβάλλεται πλέον στις υπηρεσίες της Επιτροπής από το έτος 2000.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα κράτη μέλη μπορούν να μεταθέσουν τις πληρωμές της χρηματοδοτικής ενίσχυσης στις οργανώσεις παραγωγών, κατ' εφαρμογή του άρθρου 11 παράγραφος 4 του κανονισμού (ΕΚ) αριθ. 609/2001, όσον αφορά τα επιχειρησιακά ταμεία για το έτος 2000, μέχρι τις 15 Οκτωβρίου 2001 το αργότερο.

Άρθρο 2

Τα κράτη μέλη διαβιβάζουν στην Επιτροπή τις πληροφορίες που προβλέπονται στο παράρτημα ΙΙ του κανονισμού (ΕΚ) αριθ. 609/2001, όσον αφορά το έτος 2000, το αργότερο μέχρι τις 31 Οκτωβρίου 2001.

Άρθρο 3

Τα κράτη μέλη διενεργούν κατά το 2001 τους ελέγχους στις οργανώσεις παραγωγών, κατ' εφαρμογή του άρθρου 14 παράγραφος 2 του κανονισμού (ΕΚ) αριθ. 609/2001, επί ποσοστού τουλάχιστον 10 % των οργανώσεων παραγωγών και 30 % της κοινοτικής ενίσχυσης.

Άρθρο 4

Καταργείται το άρθρο 9 του κανονισμού (ΕΚ) αριθ. 412/97.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Ιουνίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 129 της 11.5.2001, σ. 3.

(3) ΕΕ L 90 της 30.3.2001, σ. 4.

(4) ΕΕ L 62 της 4.3.1997, σ. 9.

(5) ΕΕ L 62 της 4.3.1997, σ. 16.

(6) ΕΕ L 202 της 30.7.1997, σ. 32.